
ČLÁNOK 1

ÚVODNÉ USTANOVENIA
1. Volebný poriadok Základnej organizácie odborového zväzu KOVO Johns Manville Slovakia,  je vypracovaný v súlade so Stanovami OZ KOVO a volebným poriadkom OZ KOVO. Upravuje postup a pravidlá pri voľbách do orgánov Základnej organizácie odborového zväzu KOVO Johns Manville Slovakia pôsobiacej v spoločnosti Johns Manville Slovakia a.s. (ďalej len „základná organizácia“).  
2. Volebné obdobie je 4 roky, pričom sa postupuje v súlade s volebný poriadkom odborového zväzu. 
3. Volebný poriadok, v prípade rastu základnej organizácie, musí byť v procese ďalšej výstavby základnej organizácie  doplnený o voľby ďalších orgánov (dielenské výbory, úsekoví dôverníci, atď), ktoré sa budú vytvárať podľa potrieb základnej organizácie s cieľom vybudovať funkčnú štruktúru základnej organizácie umožňujúcu kontakt s každým členom. 

ČLÁNOK 2

VOLEBNÁ KOMISIA

1. Voľby orgánov základnej organizácie na všetkých úrovniach riadi volebná komisia, zvolená z členov odborovej organizácie, alebo určená zo zástupcov odborového zväzu. 

2. Žiadny člen volebnej komisie nemôže kandidovať vo voľbách ktoré riadi. 

3. Volebná komisia  si zo svojho stredu volí predsedu volebnej komisie, ktorý vystupuje v jej mene.

4. Členovia volebnej komisie sú zodpovední za riadny a korektný priebeh volieb.   
ČLÁNOK 3

VOĽBY DELEGÁTOV ZÁKLADNEJ ORGANIZÁCIE

1. Delegátov konferencie ZO si volia členovia základnej organizácie.

2. Počet delegátov je určený nasledovným kľúčom: 1 delegát na každých 20 členov základnej organizácie.

3. Kandidátom na funkciu delegáta konferencie základnej organizácie sa stáva člen ZO, ktorého písomne navrhnú minimálne 2 členovia ZO, a ktorý vyjadrí písomný súhlas s kandidatúrou. Kandidátom na funkciu je i ten delegát konferencie ZO, ktorý túto funkciu doteraz vykonával. Jedinou podmienkou kandidatúry je jeho písomný súhlas.
4. Členovia ZO volia delegátov konferencie základnej organizácie z viacerých kandidátov, minimálne však musí byť navrhnutý taký počet kandidátov, koľko má byť podľa kľúča uvedeného v bode 2 tohto článku delegátov konferencie ZO.

5. V prípade rastu členskej základne, rozhodne Výbor ZO o uskutočnení doplňujúcich volieb delegátov. Návrh na vykonanie doplňujúcich volieb delegátov môže podať ktorýkoľvek z členov výboru ZO. Doplňujúce voľby delegátov sa riadia ustanoveniami tohto volebného poriadku.

                                                                                        ČLÁNOK 4
VOĽBY ČLENOV VÝBORU ZÁKLADNEJ ORGANIZÁCIE 
1. Členovia ZO si volia členov Výboru základnej organizácie. 
2. Kandidátom na funkciu člena výboru základnej organizácie sa stáva člen, ktorého písomne navrhnú minimálne 2 členovia, a ktorý vyjadrí písomný súhlas s kandidatúrou. Kandidátom na funkciu je i ten člen výboru, ktorý túto funkciu doteraz vykonával. Jedinou podmienkou kandidatúry je jeho písomný súhlas.
3. Členovia volia člena Výboru základnej organizácie z viacerých kandidátov, minimálne však musí byť navrhnutý taký počet kandidátov, koľko členov má výbor ZO. 

ČLÁNOK 5
VOĽBY PREDSEDU A PODPREDSEDU VZO 
1. Predsedu a podpredsedu Výboru základnej organizácie  volia členovia výboru základnej organizácie. 
2. Kandidátom na funkciu predsedu a podpredsedu Výboru základnej organizácie sa môže stať každý člen Výboru základnej organizácie, a ktorý vyjadrí písomný súhlas s kandidatúrou.
3. Predseda a podpredseda Výboru základnej organizácie sa spravidla volí z viacerých kandidátov, minimálne však musí byť navrhnutý na každý post jeden kandidát.
ČLÁNOK 6
VOĽBA HOSPODÁRA ZÁKLADNEJ ORGANIZÁCIE

1. Hospodára základnej organizácie volia členovia Výboru základnej organizácie spomedzi seba, ak Výbor základnej organizácie nerozhodne inak. 

2. Podmienkou pre voľbu hospodára základnej organizácie je, že navrhnutý kandidát s kandidatúrou písomne súhlasí.
ČLÁNOK 7
VOĽBY REVÍZNEJ KOMISIE 
1. Členovia ZO si volia členov do revíznej komisie.
2. Kandidátom sa môže stať člen odborovej organizácie, ktorý nebol zvolený do inej odborovej funkcie a ani na ňu nekandiduje. Toto platí pre prípad, ak voľby prebiehajú súčasne. Ďalšou podmienkou je, že kandidáta písomne navrhnú minimálne dvaja členovia odborovej organizácie a navrhnutý kandidát písomne s kandidatúrou súhlasí. Kandidátom na funkciu je i člen revíznej komisie, ktorý túto funkciu doteraz vykonával. Jedinou podmienkou kandidatúry je jeho písomný súhlas.
3. Členovia revíznej komisie sa volia spravidla z viacerých kandidátov, minimálne však musí byť navrhnutý taký počet kandidátov, aký počet má RK. 

4. Revízna komisia si zo svojho stredu volí predsedu revíznej komisie. Kandidát na predsedu RK musí s kandidatúrou písomne súhlasiť.
ČLÁNOK  8
VOĽBA ODBOROVÉHO PREDÁKA

1.   Odborového predáka si volia členovia odborovej organizácie na danej prevádzke a zmene.

2.   Kandidátom sa môže stať člen odborovej organizácie, ktorý pracuje na danej prevádzke a zmene, a ktorý vyjadrí

      s kandidatúrou písomný súhlas.

3.   Voľby odborového predáka prebiehajú výlučne na danej prevádzke a zmene, členovia na hlasovacom hárku podpisom

      potvrdia, alebo zamietnu daného kandidáta. 
ČLÁNOK 9
SPOLOČNÉ USTANOVENIA
1. Voľby orgánov základnej organizácie s výnimkou voľby odborového predáka sa uskutočňujú tajne. Ak orgán, ktorý volí členov príslušného orgánu, rozhodne hlasovaním o vykonaní volieb aklamačne (verejne zdvihnutím ruky), je možné uskutočniť voľby i týmto spôsobom.
2. Voľby sú platné, ak sa ich zúčastní nadpolovičná väčšina oprávnených voličov, ktorí príslušný orgán, resp. členov orgánu volia. 

3. Za člena voleného orgánu sú zvolení tí kandidáti, ktorí získajú najväčší počet hlasov zúčastnených voličov, ak sa volený orgán obsadzuje viacerými osobami a voľby sa uskutočňujú z viacerých kandidátov.
4. Za člena voleného orgánu je zvolený ten kandidát, ktorý získa nadpolovičnú väčšinu hlasov zúčastnených voličov, ak sa volená funkcia obsadzuje jednou osobou. Ak pri voľbách kandidát nezíska nadpolovičnú väčšinu hlasov zúčastnených voličov, voľby tejto funkcie sa musia opakovať, a to najneskôr do jedného mesiaca. Ak ani v opakovaných voľbách nezíska kandidát nadpolovičnú väčšinu hlasov zúčastnených voličov, zvoleným kandidátom sa stáva ten kandidát, ktorý získal najväčší počet hlasov zúčastnených voličov.
5. Právo odvolať zvoleného člena orgánu počas volebného obdobia má ten orgán, ktorý voľbu vykonal, ak to navrhne nadpolovičná väčšina členov orgánu alebo nadpolovičná väčšina oprávnených voličov. Na tento účel platí článok 2 primerane. Pre platnosť hlasovania o odvolaní zvoleného člena sa vyžaduje účasť nadpolovičnej väčšiny oprávnených voličov. Odvolanie člena orgánu je platné, ak s jeho odvolaním súhlasila nadpolovičná väčšina účastníkov hlasovania. 
6. Ak sa počas funkčného obdobia, člen orgánu funkcie vzdá, VZO rozhodne o kooptovaní nasledujúceho kandidáta, VZO uskutočni voľby len do tejto funkcie aj v priebehu volebného obdobia, pričom body 1 až 4 tohto článku a článok 2 platia primerane, alebo z rozhodnutia VZO zostane funkcia neobsadená.
                                                                                       ČLÁNOK 10
ČASOVÝ PRIEBEH VOLIEB

1. Voľby členov Výboru základnej organizácie sa spravidla uskutočňujú súčasne s voľbou členov revíznej komisie. Voľby riadi volebná komisia zložená z členov odborovej organizácie, prípadne z funkcionárov alebo zamestnancov odborového zväzu. 
2. Voľby predsedu revíznej komisie sa uskutočnia na prvom zasadnutí revíznej komisie, ktoré zvolá volebnou komisiou poverený člen revíznej komisie, prípadne predseda Výboru základnej organizácie.  
3. Voľby predsedu VZO, podpredsedu VZO a hospodára základnej organizácie sa uskutočnia na najbližšom zasadnutí Výboru základnej organizácie, a to najneskôr 14-dní od uskutočnenia volieb členov Výboru základnej organizácie. Zasadnutie Výboru základnej organizácie, v stanovenej lehote, zvoláva predseda Výboru základnej organizácie. Voľbou nového predsedu, podpredsedu a hospodára základnej organizácie sa funkcia pôvodného predsedu, podpredsedu a hospodára základnej organizácie, ak došlo k zmene, končí.

4. Kandidátky do jednotlivých orgánov musia byť zverejnené najmenej 30 dní pred uskutočnením volieb. 

ČLÁNOK 11
VOLEBNÉ LÍSTKY, HLASOVANIE
1. Volebná komisia vydá voličovi volebný lístok s menami kandidátov na členov voleného orgánu, ktorí sú zoradení podľa priezviska v zmysle abecedného poradia.  

2. Volebný lístok musí byť zabezpečený proti zneužitiu (pečiatkou ZO a  podpisom predsedu volebnej komisie).

3. Volič písomne potvrdí prevzatie volebného lístka svojim podpisom na príslušnej prezenčnej listine. Volebný lístok volič upraví tak, že krížikom označí kandidáta, ktorému dáva svoj hlas. Najviac môže dať hlas toľkým kandidátom, ako je počet volených funkcií. Inak upravený volebný lístok je neplatný.

4. Voliči upravené volebné lístky vhadzujú do zapečatenej volebnej schránky, ktorú volebná komisia otvorí až po skončení volieb.

ČLÁNOK 12
SPRACOVANIE VÝSLEDKOV VOLIEB

1. Volebná komisia, okamžite po ukončení volieb, spracuje výsledky volieb. Vyhotoví protokol o voľbách. Súčasťou protokolu o voľbách je prezenčná listina voličov a volebné lístky, ak bolo hlasovanie tajné. Protokol z volieb podpíšu všetci členovia volebnej komisie, čím potvrdia právoplatnosť volieb. Súčasne sa v protokole určí zvoleným členom orgánu deň nástupu do funkcie. 
2. Predseda volebnej komisie bezodkladne informuje príslušný orgán základnej organizácie o výsledkoch volieb a dohodnutým spôsobom oboznámi s výsledkami volieb aj členskú základňu.

3. Protokoly z volieb musia obsahovať  nasledovné údaje:

a) celkový počet voličov

b) počet zúčastnených voličov a počet vydaných volebných lístkov
c) počet vrátených volebných lístkov
d) počet platných volebných lístkov
e) počet hlasov odovzdaných jednotlivým kandidátom 
f) hodnotenie kandidátov na základe počtu hlasov (zvolený – nezvolený, resp.  potreba opakovania volieb).

4. Výsledky jednotlivých volieb - voľby delegátov ZO, členov Výboru ZO, voľby členov RK, voľba predsedu a podpredsedu VZO, voľba predsedu RK, voľba hospodára ZO - musia byť spracované v protokole z volieb oddelene.

5. Dokumenty z volieb - zoznam kandidátov, zoznam voličov, odovzdané volebné lístky, protokoly z volieb - musia byť zapečatené v jednej obálke (s podpisom predsedu volebnej komisie cez pečatiacu pásku). Dokumenty musia byť uložené na bezpečnom mieste a archivované pre potreby prípadnej kontroly.  

                                                                           .................................................................................

